**Gyöngyös Városi Önkormányzat Képviselő-testületének hatáskörében eljáró**

**Gyöngyös Város Polgármestere**

**6/2021. (II.4.) önkormányzati rendelete**

**a pénzbeli és természetbeni szociális ellátásokról szóló**

**9/2015. (II.27.) önkormányzati rendelet**

**módosításáról\***

Gyöngyös Városi Önkormányzat Képviselő-testületének hatáskörében eljárva, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében meghatározott jogkörömben, a szociális igazgatásról és szociális ellátásokról szóló 1993. évi III. törvény 25. § (3) bekezdés b) pontjában, 26. §-ában, 32. § (1) bekezdés b) pontjában, 32. § (3) bekezdésében, 45. § (1) bekezdésében és 132. § (4) bekezdés g) pontjában kapott felhatalmazás alapján, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában biztosított feladatkörben eljárva a következőket rendelem el:

**1. §**

Gyöngyös Városi Önkormányzat Képviselő-testületének a pénzbeli és természetbeni szociális ellátásokról szóló 9/2015. (II.27.) önkormányzati rendelet (a továbbiakban: R.) 3. §-a következő h) ponttal egészül ki:

*[E rendelet alkalmazásában:]*

 „h) elemi kár: kizárólag a lakóépületként funkcionáló épület életvitelszerűen lakásként hasznosított részét érintő (különösen tűz, robbanás, jégeső, árvíz, jég, szélvihar, villámcsapás, földrengés, ipari katasztrófa okozta) körülmény, esemény.”

**2. §**

A R. 13. § helyébe a következő rendelkezés lép:

„(1) Rendkívüli települési támogatás keretében az elemi kárt szenvedett ingatlan tulajdonosa részére a lakóingatlanban keletkezett károk, valamint a lakóingatlanban életvitelszerűen élő bérlő, haszonélvező, használó (együtt: használó) részére a lakóingatlanban lévő mindennapi életvitelhez szükséges berendezési tárgyakban és eszközökben keletkezett károk enyhítésére támogatás állapítható meg abban az esetben, ha

1. bizonyítja, hogy a lakóingatlanban, illetve a mindennapi életvitelhez szükséges berendezési tárgyakban és eszközökben elemi kár keletkezett,
2. és a kártérítés várható mértéke alacsonyabb a ténylegesen bekövetkezett kár összegénél.

 (2) Nem állapítható meg rendkívüli települési támogatás annak, aki

1. az elemi kárt maga vagy a káresemény idején az ingatlanában tartózkodó személy szándékosan idézte elő,
2. az elemi kár elhárításában, csökkentésében a lehetőségeihez képest nem vagy nem megfelelő mértékben vett részt,
3. a káresemény bekövetkezésekor a kérelmező tulajdonos vagy használó nem rendelkezett érvényes lakás- vagy – ingóságok károsodása esetén – az ingóságokra kiterjedő biztosítással,
4. a káreseményt követően biztosítás jogosultja a kérelem benyújtásának időpontjáig nem indította el a kártérítés megállapítása iránti ügyintézést a biztosítónál,
5. a helyszíni szemlén nem működött közre.

(3) A kérelem elbírálásakor a kérelmező jövedelmi, vagyoni viszonyait, valamint a korábban részére nyújtott települési támogatások számát nem kell vizsgálni.

(4) A kérelmemhez mellékleni kell:

a) a káreseményről készült, a katasztrófavédelmi hatóság által kiállított káreseményi jegyzőkönyvet vagy hatósági bizonyítványt,

b) az érvényes vagyonbiztosításról szóló biztosítási kötvényt,

c) kárszakértői véleményt,

d) a biztosító kártérítési ajánlatát vagy kárkifizetésről szóló igazolását.

(5) A rendkívüli települési támogatás összegét a károsult biztosítója által megállapított kár mértékének figyelembevételével kell megállapítani. A támogatás mértéke nem haladhatja meg a károsult biztosítója által megállapított, de meg nem térülő kár mértékét, de legfeljebb a (6) bekezdésben meghatározott összeget.

(6) A rendkívüli települési támogatás összege nem haladhatja meg az öregségi nyugdíj mindenkori legkisebb összegének tizenötszörösét.”

**3. §**

E rendelet a kihirdetést követő napon lép hatályba, és az azt követő napon hatályát veszti. Rendelkezéseit a rendelet hatályba lépésének napján folyamatban lévő ügyekben is alkalmazni kell.

 **Hiesz György dr. Kozma Katalin**

 **polgármester jegyző**

*\*A rendeletet Gyöngyös Város Polgármestere fogadta el 2021. február 4-én.*